**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 4 ДҮГЭЭР САРЫН 28-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁОГ**

|  |  |  |
| --- | --- | --- |
|  № | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-4 |
| ***2.*** | ***Хуралдааны дэлгэрэнгүй тэмдэглэл:***  | 5-10 |
|  | 1.“Импортын барааны гаалийн албан татварын хувь, хэмжээ батлах тухай тогтоолын хавсралтад өөрчлөлт оруулах тухай” Улсын Их Хурлын тогтоолын төсөл /Улсын Их Хурлын гишүүн А.Сүхбат нарын 22 гишүүн 2020.04.07-ны өдөр өргөн мэдүүлсэн, эцсийн хэлэлцүүлэг/ | 7-8 |
|  | 2.Нэмэгдсэн өртгийн албан татвараас чөлөөлөх тухай хуулийн төсөл /Монгол Улсын Засгийн газар 2020.04.07-ны өдөр өргөн мэдүүлсэн, эцсийн хэлэлцүүлэг/ | 8-9 |
|  | 3.Төрийн аудитын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Л.Энх-Амгалан нарын 6 гишүүн 2020.03.27-ны өдөр өргөн мэдүүлсэн, эцсийн хэлэлцүүлэг/ | 9-10 |

***Монгол Улсын Их Хурлын 2020 оны хаврын ээлжит чуулганы***

***Төсвийн байнгын хорооны 4 дүгээр сарын*** ***28-ны*** ***өдөр***

***/Мягмар гараг/-ийн хуралдааны товч тэмдэглэл***

 Төсвийн байнгын хорооны дарга Б.Чойжилсүрэн ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл* *зохих 19* *гишүүнээс 11* *гишүүн ирж, 57.8 хувийн ирцтэйгээр* *хуралдаан 12 цаг 15* *минутад Төрийн ордны “Үндсэн хууль” танхимд эхлэв.*

 *Чөлөөтэй:Ж.Батзандан, Ж.Мөнхбат, Ш.Раднаасэд, Ч.Улаан, С.Эрдэнэ, Ж.Эрдэнэбат;*

 *Тасалсан: Б.Наранхүү.*

Хэлэлцэх асуудалтай холбогдуулан Улсын Их Хурлын гишүүн З.Нарантуяа үг хэлэв.

 ***Нэг***.***“Импортын барааны гаалийн албан татварын хувь, хэмжээ батлах тухай тогтоолын хавсралтад өөрчлөлт оруулах тухай” Улсын Их Хурлын тогтоолын төсөл*** */Улсын Их Хурлын гишүүн А.Сүхбат нарын 22 гишүүн 2020.04.07-ны өдөр өргөн мэдүүлсэн,* ***эцсийн хэлэлцүүлэг****/*

 Хуралдаанд Улсын Их Хурлын Төсвийн байнгын хорооны ажлын албаны ахлах зөвлөх Ц.Батбаатар, зөвлөх Ё.Энхсайхан, референт С.Дунжидмаа нар байлцав.

 **Б.Чойжилсүрэн:** Улсын Их Хурлын гишүүн Х.Болорчулууны гаргасан, Тогтоолын төслийн 4 дэх заалтыг доор дурдсанаар өөрчлөн найруулах:

 “4.Энэ тогтоолыг баталсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газар /У.Хүрэлсүх/-т даалгасугай:

 1/энэ тогтоолын 3 дахь заалтад заасан барааны үндэсний кодыг 2020 оны 08 дугаар сарын 01-ний дотор батлах;

 2/ “Импортын барааны гаалийн албан татварын хувь, хэмжээ батлах тухай” Монгол Улсын Их Хурлын 1999 оны 06 дугаар сарын 03-ны өдрийн 27 дугаар тогтоолын 4 дэх заалтаар Улсын Их Хурлаас эрх олгосны дагуу мөн тогтоолын хавсралтын 07 дугаар бүлэгт заасан хязгаарт багтаан барааны гаалийн албан татварын хувь, хэмжээг шинэчлэн тогтоох;

 3/дотоодын үйлдвэрлэлийг хамгаалах зорилгоор “Дэлхийн худалдааны байгууллагын Хамгаалалтын арга хэмжээний хэлэлцээрийг хэрэгжүүлэх журам”, “Төлбөрийн тэнцэлтэй холбогдуулан импортын бараанд татвар нэмэгдүүлэх хэлэлцээрийг хэрэгжүүлэх журам”-ыг тус тус батлах хэлэлцээрүүдийн хүрээнд үйлчлэх импортын тоо хэмжээний хязгаар болон гаалийн албан татварын хувь, хэмжээг тогтоох.” гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Х.Болорчулуун үг хэлэв.

 Зөвшөөрсөн: 5

 Татгалзсан: 5

 Бүгд: 10

 50.0 хувийн саналаар дэмжигдсэнгүй.

 Улсын Их Хурлын гишүүн Н.Амарзаяагийн дэмжсэн санал техникийн саатлын улмаас эсрэг гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

 **Б.Чойжилсүрэн**:Улсын Их Хурлын гишүүн Н.Амарзаяагийн гаргасан горимын саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 3

 Бүгд: 10

 70.0 хувийн саналаар горимын санал дэмжигдлээ.

 **Б.Чойжилсүрэн:** Улсын Их Хурлын гишүүн Х.Болорчулууны гаргасан дээрх саналыг дэмжье гэсэн санал хураалтыг дахин явуулъя.

 Зөвшөөрсөн: 7

 Татгалзсан: 3

 Бүгд: 10

 70.0 хувийн саналаар дэмжигдлээ.

 Байнгын хорооноос гарах танилцуулгыг Улсын Их Хурлын гишүүн Н.Амарзаяа Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 12 цаг 23 минутад хэлэлцэж дуусав.*

 ***Хоёр.Нэмэгдсэн өртгийн албан татвараас чөлөөлөх тухай хуулийн төсөл*** */Монгол Улсын Засгийн газар 2020.04.07-ны өдөр өргөн мэдүүлсэн,* ***эцсийн хэлэлцүүлэг****/*

 Хэлэлцэж буй асуудалтай холбогдуулан Улсын Их Хурлын гишүүн, Эрчим хүчний сайд Ц.Даваасүрэн, Эрчим хүчний яамны мэргэжилтэн П.Давааням, “Таван толгой түлш” ХХК-ийн гүйцэтгэх захирал М.Ганбаатар нар оролцов.

 Хуралдаанд Улсын Их Хурлын Төсвийн байнгын хорооны ажлын албаны ахлах зөвлөх Ц.Батбаатар, зөвлөх Б.Гандулам, референт Г.Нарантуяа нар байлцав.

 Хуулийн төсөлтэй холбогдуулан Улсын Их Хурлын гишүүд үг хэлээгүй болно.

 Байнгын хорооноос гарах танилцуулгыг Улсын Их Хурлын гишүүн Г.Тэмүүлэн Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 12 цаг 28 минутад хэлэлцэж дуусав.*

 ***Гурав.******Төрийн аудитын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** /*Улсын Их Хурлын гишүүн Л.Энх-Амгалан нарын 6 гишүүн 2020.03.27-ны өдөр өргөн мэдүүлсэн,* ***эцсийн хэлэлцүүлэг****/*

 Хэлэлцэж буй асуудалтай холбогдуулан Монгол Улсын Ерөнхий аудитор Д.Занданбат, Монгол Улсын Ерөнхий аудиторын орлогч бөгөөд Тэргүүлэх аудитор О.Тэнгис, Үндэсний аудитын газрын Стратегийн удирдлагын газрын захирал бөгөөд Тэргүүлэх аудитор Б.Бундхорол, мөн газрын Нийцлийн аудитын газрын захирал бөгөөд Тэргүүлэх аудитор С.Энхбаатар, Стратегийн удирдлагын газрын аудитын менежер Х.Баярмаа нар оролцов.

 Хуралдаанд Улсын Их Хурлын Төсвийн байнгын хорооны ажлын албаны ахлах зөвлөх Ц.Батбаатар, зөвлөх Б.Гандулам, референт Г.Нарантуяа нар байлцав.

 Хуулийн төсөлтэй холбогдуулан Улсын Их Хурлын гишүүд үг хэлээгүй болно.

 **Б.Чойжилсүрэн**:Ажлын хэсгийн гаргасан, Төслийн 40 дүгээр зүйлийн 40.4 дэх хэсгийг доор дурдсанаар өөрчлөн найруулах:

 “40.4.Засгийн газар төрийн аудитын байгууллагын төсвийн төслийг бууруулахгүйгээр улсын төсвийн төсөлд тусгаж Улсын Их Хуралд өргөн мэдүүлнэ.” гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 3

 Бүгд: 10

 70.0 хувийн саналаар дэмжигдлээ.

 Байнгын хорооноос гарах танилцуулгыг Улсын Их Хурлын гишүүн Д.Оюунхорол Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 12 цаг 35 минутад хэлэлцэж дуусав.*

 *Хуралдаан 20 минут үргэлжилж, 19 гишүүнээс 13 гишүүн ирж, 68.4 хувийн ирцтэйгээр 12 цаг 35 минутад өндөрлөв.*

 Тэмдэглэлтэй танилцсан:

 ТӨСВИЙН БАЙНГЫН

 ХОРООНЫ ДАРГА Б.ЧОЙЖИЛСҮРЭН

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ**

**ЧУУЛГАНЫ ТӨСВИЙН БАЙНГЫН ХОРООНЫ**

 **4 ДҮГЭЭР САРЫН 28-НЫ**  **ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Б.Чойжилсүрэн:** Байнгын хорооны гишүүдийн энэ өдрийн амрыг айлтгая.

 Байнгын хорооны гишүүдийн ирц бүрдсэн тул Байнгын хорооны 2020 оны 4 дүгээр сарын 28-ны өдрийн хуралдаан эхэлснийг мэдэгдье.

 Байнгын хорооны хуралдаанаар хэлэлцэх асуудлыг та бүхэнд танилцуулъя.

 Нэг, “Импортын барааны гаалийн албан татварын хувь хэмжээ батлах тухай тогтоолын хавсралтад өөрчлөлт оруулах тухай” Улсын Их Хурлын тогтоолын төсөл. Улсын Их Хурлын гишүүн А.Сүхбат, Х.Болорчулуун нарын 22 гишүүн 2020 оны 4 дүгээр сарын 7-ны өдрөөр мэдүүлсэн эцсийн хэлэлцүүлгийг хийнэ. Хоёр дахь асуудал Нэмэгдсэн өртгийн албан татвараас чөлөөлөх тухай хуулийн төсөл. Засгийн газар 2020 оны 4 дүгээр сарын 7-ны өдөр өргөн мэдүүлсэн эцсийн хэлэлцүүлэг хийх. Гурав дахь асуудал, Төрийн аудитын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд. Улсын Их Хурлын гишүүн Л.Энх-Амгалан нарын 6 гишүүн 2020 оны 3 дугаар сарын 27-ны өдөр өргөн мэдүүлсэн эцсийн хэлэлцүүлэг. Дөрөв дэх асуудал даргын дэргэдэх зөвлөлийн хурлаар хэлэлцэх асуудлын дараалалд орсон Пүрэвдорж гишүүний санаачилсан хууль, Онцгой албан татварын тухай хуульд нэмэлт өөрчлөлт оруулах тухай хуулийн төсөл байгаа. Пүрэвдорж гишүүн томилолттой учраас энэ хуулийн төслийг хойшлуулах зайлшгүй шаардлага үүсэж байна.

 Та бүхэнд бид нар энэ тухай хуулийн зохицуулалтыг уншиж танилцуулъя. Улсын Их Хурлын чуулганы хуралдааны дэгийн тухай хуулийн 9.1-д хуралдаанд Хууль Улсын Их Хурлын бусад шийдвэрийн төслийн талаар хууль санаачлагч танилцуулга хийнэ гэсэн ийм нэг заалт байна. Хоёр дахь заалт нь 18.4-д, Байнгын хорооны хуралдаанаар төслийг хэлэлцэх эсэх асуудлаар хэлэлцүүлэг явуулах үед гишүүд хууль санаачлагчаас төслийн үзэл баримтлалын талаар асуулт асууж үг хэлэх бөгөөд үзэл баримтлалыг дэмжих эсэх асуудлаар цөөнх болсон гишүүн нэгдсэн хуралдаанд үг хэлэх хүсэлтээ Байнгын хорооны санал дүгнэлтэд тусгаж болно гэсэн байга. Тэгэхээр Нарантуяа гишүүн ээ, та бол орлож болохгүй, та санаачлагчийн статус байхгүй учраас үүнийг хойшлуулъя.

 Ингээд 4 дэх асуудлыг хойшлуулъя. Нарантуяа гишүүн.

 **З.Нарантуяа**:Гишүүдийнхээ энэ өдрийн амгаланг айлтгая.Өнөөдөр Төсвийн байнгын хорооны хуралдаан болж байгаатай холбогдуулаад 2 асуудлыг Төсвийн байнгын хороо анхааралдаа аваач ээ гэж санал гаргах гэсэн юм. Нэгдүгээрт, өнөөдрийн хурлын хэлэлцэх асуудал болохгүй юм аа гэхэд маргааш ч юм уу Зарлагын хяналтын дэд хороог хуралдуулах хэрэгтэй. Яагаад гэхээр төсвийн 2020 оны эхний улирлын гүйцэтгэл гарчихсан байгаа. Тийм учраас энэ гүйцэтгэлээ нэг авч хэлэлцмээр байна. Ялангуяа төсвийн зарлага дээр нэлээн хуримтлагдсан хүлээгдэж байгаа санхүүжилт их байгаа учраас энэ төсвийн маань орлого зарлагын нөхцөл байдал ер нь ямар болоод байна вэ гэдгийг Сангийн яам холбогдох газруудыг нь суулгаж байгаад хэлэлцмээр байна гэсэн нэг санал байна.

 Хоёрдугаарт, Коронавирустэй тэмцэх нэг удаагийн чанартай энэ хуулийн төсөл хэлэлцэгдэж байгаа. Байнгын хороодоор хэлэлцэгдэх юм байх гэсэн өнөөдрийн манай Байнгын хорооны хурал дээр байхгүй байна. Энэ хуулийн маань төсөл олон хуулиудын заалтыг хөндөж байгаа учраас нэлээн том агуулгатай хууль болох гэж байна. Ялангуяа Төсвийн хууль, Төсвийн тогтвортой байдлын хууль, Өрийн хууль ер нь төсвийн зохицуулалтыг хамардаг Үндсэн хуулийнхаа заалтаас авахуулаад маш олон хуулийн заалтыг хөндөж байгаа учраас үүнийгээ Төсвийн байнгын хороон дээр бид хэлэлцэхгүй юу. Ер нь төсвийг баталдаг Улсын Их Хурлын онцгой эрхийн асуудал. Тэгэхээр мэргэжлийн Байнгын хороо энэ тал дээр байр сууриа илэрхийлж, хэлэлцэж буруу, зөвийг нь шүүхгүйгээр энэ хууль гаргачихвал ирээдүйдээ бас ямар үр дагавар авчрах вэ гэдгийг бид бас тааж мэдэшгүй. Тийм учраас үүнийг бас Төсвийн байнгын хороо авч хэлэлцэх нь зүйтэй гэсэн тийм саналыг гаргаж байна. Баярлалаа.

 **Б.Чойжилсүрэн:** Нарантуяа гишүүний хэлэлцэх эсэх асуудлууд тайлбар өгье. Эхний асуудал одоо энэ хуралдааны дараа Улсын Их Хурлын дарга дээр уулзаад шаардлагатай бол Улсын Их Хурлын даргын дэргэдэх зөвлөлийг хуралдуулаад, тэгээд олонхын шийдвэр байвэл энэ долоо хоногийн хэлэлцэх асуудалд оруулах нэг хувилбар байна. Эсвэл 5 дахь өдөр ээлжит дарга нарын удирдах зөвлөлийн хурлууд болдог энэ хурлаар оруулаад ирэх долоо хоногийн хэлэлцэх асуудлын төлөвлөгөөнд оруулах ийм хоёр хувилбар байгаа. Үүнийг хоёулаа Байнгын хорооны хуралдааны дараа жич ярьж, Их Хурлын даргатай зөвлөлдье.

 Таны тавьсан хоёр дахь асуудлын тухайд өчигдөр Улсын Их Хурлын даргын дэргэдэх зөвлөл хуралдсан. Тэгээд даргын дөрөдэх зөвлөлийн хурлаар Аюулгүй байдал гадаад бодлогын байнгын хороогоор энэ цар тахлын тухай хуулийг хэлэлцье. Холбогдох Байнгын хорооны дарга нарыг оруулсан ажлын хэсэг байгуулсан. Аюурсайхан гишүүнээр ахлуулсан ажлын хэсэг байгуулагдсан. Энэ ажлын хэсэг дөнгөж сая хуралдсан. Тэгэхээр одоо энэ цар тахлын хууль чуулганы нэгдсэн хуралдаанаар хэлэлцэгдэнэ. Тэр үед одоо энэ саналуудыг бас нэмэх бололцоотой гээд хэлье.

 Ингээд энэ З асуудлаар хэлэлцэх асуудлаа баталъя.

 ***Нэг.“Импортын барааны гаалийн албан татварын хувь, хэмжээ батлах тухай тогтоолын хавсралтад өөрчлөлт оруулах тухай” Улсын Их Хурлын тогтоолын төслийг хэлэлцэж эхэлье.***

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1.1-д заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусган эцсийн хувилбарын төслийг боловсруулан та бүхэнд тараасан. Нэгдсэн хуралдаанаар хуралдаанаар анхны хэлэлцүүлэг явуулах үед төслийн зарим зүйл заалтыг гүйцээн боловсруулах чиглэл хуралдаан даргалагчаас өгсөн. Энд тайлбар байгаа юм байна. Монгол Улсын Их Хурлын чуулганы хуралдааны дэгийн тухай хуулийн 23.2 дахь хэсэгт Байнгын хороо энэ хуулийн 23.1.2-т заасан эцсийн хэлэлцүүлгийн хугацаа зөвхөн дараах тохиолдолд санал хураалт явуулж болно гэсэн байна.

 23.2.1-д, нэгдсэн хуралдаанаар анхны хэлэлцүүлэг явуулах үед төслийн зарим зүйл, заалтыг гүйцээн боловсруулах чиглэл хуралдаан даргалагчаас өгсөн, 23.2.2-т, нэгдсэн хуралдааны эцсийн хэлэлцүүлэгт бэлтгэх явцад төслийн зарим зүйл, заалт хооронд хоорондоо, эсхүл мөрдөж байгаа хууль тогтоомжтой зөрчилдсөн нөхцөл байдал тогтоогдсон бөгөөд Хууль зүйн байнгын хороо ийм санал, дүгнэлтийг дэмжсэн бол, 23.2.3-т, нэгдсэн хуралдааны анхны хэлэлцүүлгээр санал хурааж шийдвэрлэсэн боловч уг асуудлаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэн, эсхүл 23.3-т, энэ хуулийн 23.2-т зааснаас бусад үндэслэлээр нэгдсэн хуралдааны анхны хэлэлцүүлгээр дэмжигдсэн саналыг өөрчлөх буюу хүчингүй болгох санал дүгнэлт гаргахыг хориглоно оо гэсэн ийм эрх зүйн зохицуулалт байна.

 Тэгэхээр хуралдаан даргалагчаас чиглэл өгсний дагуу зарчмын зөрүүтэй саналыг Болорчулуун гишүүн гаргаж байна. Энэ тогтоолын төслийн 4 дэх заалтыг дор дурдсан өөрчлөн найруулах:

 4.Энэ тогтоолыг баталсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газар /У.Хүрэлсүх/-т даалгасугай.

 1/ энэ тогтоолын 3 дахь заалтад заасан барааны үндэсний кодыг 2020 оны 8 дугаар сарын 1-ний дотор батлах.

 2/Импортын барааны гаалийн албан татварын хувь хэмжээ батлах тухай Монгол Улсын Их Хурлын 1999 оны 6 дугаар сарын 3-ны өдрийн 27 дугаар тогтоолын 4 дэх заалтаар Улсын Их Хурлаас эрх олгосны дагуу мөн тогтоолын хавсралтын 7 дугаар бүлэгт заасан хязгаарт багтаан барааны гаалийн албан татварын хувь хэмжээг шинэчлэн тогтоох.

 3/дотоодын үйлдвэрлэлийг хамгаалах зорилгоор дэлхийн худалдааны байгууллага нь хамгаалалтын арга хэмжээний хэлэлцээрийг хэрэгжүүлэх журам, төлбөрийн тэнцэлтэй холбогдуулан импортын бараанд татвар нэмэгдүүлэх хэлэлцээрийг хэрэгжүүлэх журмыг тус тус батлах.

 Хэлэлцээрүүдийн хүрээнд үйлчлэх импортын тоо хэмжээний хязгаар болон гаалийн албан татварын хувь хэмжээг тогтоох гэсэн ийм саналыг Улсын Их Хурлын гишүүн Болорчулуун гаргаж байна.

 Болорчулуун гишүүний микрофоныг өгье.

 **Х.Болорчулуун**: Хэлэлцүүлгийн явцад Гадаад хэргийн сайд бас Дэлхийн худалдааны байгууллагад хэлсэн. Үүний бас дээд хязгаар хэтэрч байна. Энэ асуудлыг хууль журмын дагуу одоо шийдвэрлэх хэрэгтэй байна гэсэн асуудлыг тавьсан. Тийм учраас Их Хурлын даргаас өгсөн чиглэлийн дагуу гуравт нь ингэж найруулж оруулж байгаа. Дотоодын үйлдвэрлэлийг хамгаалах зорилгоор гээд, Дэлхийн худалдааны байгууллагын хамгаалалтын арга хэмжээний тухай хэлэлцээрт нийцүүлэн хамгаалалтын арга хэмжээний тухай журмыг батлан хэлэлцээрийн хүрээнд үйлчлэх импортын тоо хэмжээний хязгаар болох гаалийн албан татварын хувь хэмжээг тогтоох гэж найруулж оруулж байгаа.

 **Б.Чойжилсүрэн**: Болорчулуун гишүүний уншсанаар найруулгыг аваад, санал хураалт явуулъя. Санал хураалт.

 Амарзаяа гишүүн.

 **Н.Амарзаяа**: Техникийн саатал гарсан байна, би уг нь дэмжсэн учраас дахин санал хураалт явуулж өгнө үү.

 **Б.Чойжилсүрэн**: Санал хураалтыг хүчингүй болгох горимын саналаар санал хураалт явуулъя.

 Санал хураалтад 10 гишүүн оролцож, 60.0 хувиар дэмжигдлээ.

 Санал хураалт хүчингүй болсон учраас дахин санал хураалт явуулъя.

 Санал хураалтад 10 гишүүн оролцож, санал 70.0 хувиар дэмжигдлээ.

 Тогтоолын төслийг эцсийн хэлэлцүүлэгт бэлтгэсэн талаар Байнгын хорооноос гарах танилцуулгыг нэгдсэн хуралдаанд Амарзаяа гишүүн танилцуулна.

 Тогтоолын төслийн эцсийн хэлэлцүүлгийг хэлэлцэж дууслаа.

 ***Хоёр.Нэмэгдсэн өртгийн албан татварыг чөлөөлөх тухай хуулийн төслийг хэлэлцэж эхэлнэ.***

 Хуулийн төслийн талаар асуулт асуух гишүүн байна уу? Алга байна.

 Саналтай гишүүн байна уу? Алга байна.

 Хуулийн төслийг эцсийн хэлэлцүүлэгт бэлтгэсэн талаар Байнгын хорооноос гарах танилцуулгыг нэгдсэн чуулганд Улсын Их Хурлын гишүүн Тэмүүлэн танилцуулна.

 Хуулийн төслийн эцсийн хэлэлцүүлгийг хэлэлцэж дууслаа.

 ***Гурав.Төрийн аудитын тухай хуулийн шинэчилсэн найруулгын төсөл болон хамт өргөн мэдүүлсэн Төрийн аудитын тухай хууль хүчингүй болсонд тооцох тухай, Банкны тухай хуульд нэмэлт өөрчлөлт оруулах тухай, Төрийн болон орон нутгийн өмчийн хөрөнгөөр бараа ажил үйлчилгээ худалдан авах тухай хуульд нэмэлт оруулах тухай, Газрын тосны тухай хуульд нэмэлт, өөрчлөлт оруулах тухай, Төсвийн тухай хуульд нэмэлт оруулах тухай, Аудитын тухай хуульд нэмэлт оруулах тухай, Төрийн болон орон нутгийн өмчийн тухай хуульд өөрчлөлт оруулах тухай хуулийн төслүүдийг хэлэлцэж эхэлье.***

 Мөн ажлын хэсэг байгаа юм байна. Занданбат Монгол Улсын Ерөнхий аудитор, Бундхорол Үндэсний аудитын газрын стратегийн удирдлагын газрын захирал бөгөөд тэргүүлэх аудитор, Энхбаатар Үндэсний адитын газрын Нийцлийн аудитын газрын захирал бөгөөд тэргүүлэх аудитор, Баярмаа Үндэсний аудитын газрын стратегийн удирдлагын газрын аудитын менежер гэсэн ийм ажлын хэсэг байгаа юм.

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1.1.-д заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусган эцсийн хувилбарын төслийг боловсруулан та бүхэнд тараасан. Нэгдсэн хуралдаанаар анхны хэлэлцүүлэг явуулах үед төслийн зарим зүйл заалтыг гүйцээн боловсруулах чиглэл хуралдаан даргалагчаас өгсөн. Энэ дагуу Байнгын хорооноос санал гаргаж байгаа юм байна.

 Зарчмын зөрүүтэй санал байна. Та бүхэнд уншиж танилцуулъя.

 Төслийн 40 дүгээр зүйлийн 40.4 дэх хэсгийг доор дурдсанаар өөрчлөн найруулах:

 40.4.Засгийн газар Төрийн аудитын байгууллагын төсвийн төслийг бууруулахгүйгээр улсын төсвийн төсөлд тусгаж Улсын Их Хуралд өргөн мэдүүлнэ.

 Санал гаргасан ажлын хэсэг.

 Дэмжье гэсэн саналаар санал хураалт явуулъя. Тогтохсүрэн гишүүний саналд техникийн саатал гарсан тул дэмжсэнээр тооцъё.

 Санал хураалтад 10 гишүүн оролцож, санал 70.0 хувиар дэмжигдлээ.

 Хуулийн төслийг эцсийн хэлэлцүүлэгт бэлтгэсэн талаар Байнгын хорооноос гаргах санал, дүгнэлтийг Улсын Их Хурлын нэгдсэн чуулганд Оюунхорол гишүүн танилцуулъя.

 Хуулийн төслийн эцсийн хэлэлцүүлгийг хийж дууслаа. Байнгын хороогоор хэлэлцэх асуудал дууссан тул гишүүдэд баярлалаа.

 **Дууны бичлэгээс** **буулгасан:**

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН